I kampen mod Island spillede den blot 19-årige Borussia Mönchengladbach-spiller stort set fejlfrit i 90 minutter. En præstation, som også hans makker i forsvaret Daniel Agger var fuld af beundring over.

- I går gjorde han det fantastisk. Han gik ind med den ro, der skulle til, han var stærk i duellerne og forudseende. Han har hele pakken, og han er ydmyg og lytter, så jeg er godt imponeret af ham, siger landsholdsanføreren.

Moden, ung spiller

At han kommer til at spille en fremtrædende rolle under Åge Hareide, lægger nordmanden ikke skjul på, og han har stor tillid den unge forsvarsspiller, der allerede nu udstråler en modenhed på banen, som er sjældent set hos så unge spillere.

Derfor har han også fået et stort ansvar som den spiller i tremandsforsvaret, der også skal støde med frem i banen, forklarer nordmanden.

- Han har en fantastisk fodboldfremtid foran sig. Egentlig har han en vanskelig rolle (på landsholdet, red.), for den kræver måske nok endnu mere erfaring, end han har, men han løser alligevel opgaven på fremragende vis.

Læs også : Hareide hænger sig ikke i talformationer

- Han skal ligge dybt mellem Simon Kjær og Daniel Agger, når vi forsvarer, og så skal han op på midtbanen og være defensiv midtbane, når vi er i angreb. Det kræver både klogskab og mod at løse det, men han løser det helt fint, siger Åge Hareide.